b'\n_START_ARTICLE_\nGorski zdravnik (2008)\n_START_SECTION_\nSezona 1\n_START_PARAGRAPH_\nPo letih dela v M\xc3\xbcnchnu, Parizu in nazadnje New Yorku se kirurg dr. Martin Gruber po petih letih vrne na obisk v doma\xc4\x8di Ellmau na mamin rojstni dan. Vrne se prav v \xc4\x8dasu pogreba Sonje, \xc5\xbeene mlaj\xc5\xa1ega brata Hansa, ki je umrla v prometni nesre\xc4\x8di. Po dolgih letih spet vidi tudi svojega mentorja dr. Romana Melchingerja in ne\xc4\x8dakinjo Lilli. Roman se namerava upokojiti in si \xc5\xbeeli, da bi ga v ambulanti nasledil Martin, kar pa ta najprej zavra\xc4\x8da._NEWLINE_Na dan na\xc4\x8drtovanega odhoda iz Ellmaua Roman Martinu pove, da mu je Sonja tik pred smrtjo priznala, da Lilli ni Hansova h\xc4\x8di, temve\xc4\x8d njegova. Martin se zaradi tega razodetja po dolgem premisleku odlo\xc4\x8di, da se ne bo vrnil v Zdru\xc5\xbeene dr\xc5\xbeave Amerike, kjer ima slu\xc5\xbebo in zaro\xc4\x8denko Julio. Prevzame Romanovo ambulanto in za\xc4\x8dne delati kot lokalni zdravnik. Zaplete se s Susanne Dreiseitl, poro\xc4\x8deno lastnico gostilne Pri divjem cesarju.\n_START_SECTION_\nSezona 2\n_START_PARAGRAPH_\nMartin na novo za\xc5\xbeivi ob vrnitvi domov in u\xc5\xbeiva ljubezen s Susanne, dokler se nepri\xc4\x8dakovano ne vrne njen dolgo \xc4\x8dasa odsotni mo\xc5\xbe J\xc3\xb6rg, ki bi rad re\xc5\xa1il njun zakon. Martin postavi Susanne pred izbiro - ali on ali mo\xc5\xbe. Susanne se odlo\xc4\x8di za J\xc3\xb6rga._NEWLINE_Gruberjeva doma\xc4\x8dija se znajde v te\xc5\xbeavah, ko jim zgori skladi\xc5\xa1\xc4\x8de z ve\xc4\x8dino kmetijske mehanizacije. Direktor banke dr. Gerd Ohlm\xc3\xbcller jim ne \xc5\xbeeli odobriti kredita, ampak jih ho\xc4\x8de prisiliti v prodajo kmetije zaradi osebne zamere. Ve\xc4\x8d let nazaj je imela namre\xc4\x8d njegova mama razmerje z Johannom Gruberjem, Elisabethinim mo\xc5\xbeem ter Martinovim in Hansovim o\xc4\x8detom. Za to je izvedel njegov o\xc4\x8de, ki je zato storil samomor, kmetija pa je po njegovi smrti propadla. Ko mu Martin re\xc5\xa1i \xc5\xbeivljenje, naposled popusti in jim odobri kredit._NEWLINE_Susanne zanosi, vendar ne ve, ali je o\xc4\x8de Martin ali njen mo\xc5\xbe. Martin medtem po obto\xc5\xbebi, da je bil malomaren in je zato storil strokovno napako, spozna odvetnico dr. Andreo Junginger, s katero se zaljubita. Njun odnos se znajde v te\xc5\xbeavah, ko J\xc3\xb6rg pred vsemi razkrije Martinovo morebitno o\xc4\x8detovstvo otroka, ki ga pri\xc4\x8dakuje Susanne.\n_START_SECTION_\nSezona 3\n_START_PARAGRAPH_\nAndrea je zmedena, ne ve, kako se naj spoprime z Martinovim mo\xc5\xbenim o\xc4\x8detovstvom. Obenem ima ob\xc4\x8dutek, da je Gruberjeva dru\xc5\xbeina ni sprejela tako, kot je sprejela Susanne. Kljub temu pomaga Hansu, ki ga obto\xc5\xbeijo poskusa uboja soseda Arthurja Distelmeierja, da ga oprostijo obto\xc5\xbeb in ga izpustijo iz zapora._NEWLINE_Hans in njegova nova partnerka Klara Hoffmann imata te\xc5\xbeave s h\xc4\x8derkama, saj se Lilli in Klarina h\xc4\x8di Sarah nikakor ne moreta spoprijateljiti. Z novimi te\xc5\xbeavami se spopadeta tudi J\xc3\xb6rg in Susanne. Test o\xc4\x8detovstva potrdi, da je otrokov o\xc4\x8de J\xc3\xb6rg, vendar pride do nesporazuma in J\xc3\xb6rg, prepri\xc4\x8dan, da je test pokazal, da je o\xc4\x8de Martin, odide. Susanne mu sledi in na poti do\xc5\xbeivi prometno nesre\xc4\x8do, zaradi \xc4\x8desar izgubi otroka. Zaradi tega dogodka se zakonca dokon\xc4\x8dno razideta. Martin prepri\xc4\x8da Susanne, da k sebi sprejme majhnega fantka Jonasa, ki je v nesre\xc4\x8di v gorah izgubil star\xc5\xa1e._NEWLINE_Na obisk pride Martinova nekdanja zaro\xc4\x8denka Julia. Martin z njo pre\xc5\xbeivi no\xc4\x8d, za katero izve Andrea, ki ga zato zapusti in odide na Dunaj. Hans in Klara se \xc5\xbeelita poro\xc4\x8diti, vendar na dan poroke Martin odhiti na Dunaj k Andrei, da bi jo prepri\xc4\x8dal, da ne sprejme tamkaj\xc5\xa1nje ponudbe za slu\xc5\xbebo in da se vrne k njemu. Uspe mu jo omeh\xc4\x8dati, vendar Andreo zbije avto in jo resno po\xc5\xa1koduje.\n_START_SECTION_\nSezona 4\n_START_PARAGRAPH_\nPo tragi\xc4\x8dni nesre\xc4\x8di Andrea zaradi po\xc5\xa1kodb umre. Martin \xc5\xbealuje in se trudi na novo urediti svoje \xc5\xbeivljenje. Hansova in Klarina zveza je po odpovedani poroki postavljena na veliko preizku\xc5\xa1njo, ko Klara spremlja svojo h\xc4\x8der v tujino k biv\xc5\xa1emu mo\xc5\xbeu, h\xc4\x8derinem o\xc4\x8detu. Med gorsko re\xc5\xa1evalno akcijo se Hans resno po\xc5\xa1koduje, grozi mu izguba noge. Kmetija se zato ponovno znajde tik pred prodajo._NEWLINE_Martin spozna pediatrinjo Leno Imhoff, s katero se zaplete v razmerje, \xc4\x8deprav je poro\xc4\x8dena. Njen mo\xc5\xbe Tom je hudo bolan in Martin ga sku\xc5\xa1a zdraviti s tvegano, \xc5\xa1e ne dovolj preizku\xc5\xa1eno metodo. Zaljubi se tudi Lilli, vendar dru\xc5\xbeina ne sprejema njenega fanta Maria. Elisabeth se spre s Hansom in se odseli od doma. Hans s\xc4\x8dasoma okreva, zato kmetija ni ve\xc4\x8d v nevarnosti, pobota se z mamo in se na novo zaljubi - v Susanne._NEWLINE_Vsi se zdijo sre\xc4\x8dni, le Martin je v precepu. Lena je na koncu z \xc5\xbeivci, saj zaradi Martinovega zdravljenja Tom niha med \xc5\xbeivljenjem in smrtjo.\n_START_SECTION_\nSezona 5\n_START_PARAGRAPH_\nMartin \xc5\xbeeli re\xc5\xa1iti svoj odnos s poro\xc4\x8deno zdravnico Leno Imhoff medtem ko njen mo\xc5\xbe Tom niha med \xc5\xbeivljenjem in smrtjo zaradi sodelovanja v ameri\xc5\xa1ki \xc5\xa1tudiji, v katero ga je prijavil Martin kljub Leninemu nasprotovanju. Tom vendarle premaga bolezen in \xc5\xbeeli re\xc5\xa1iti svoj zakon, zaradi \xc4\x8desar se mora Martin umakniti._NEWLINE_Tudi preostali \xc4\x8dlani dru\xc5\xbeine Gruber imajo svoje probleme. Lilli vse ve\xc4\x8d \xc4\x8dasa namesto \xc5\xa1oli posve\xc4\x8da svojemu fantu Mariu. Hans \xc5\xa1e naprej okleva med svojo odtujeno zaro\xc4\x8denko Klaro in novo ljubeznijo Susanne. Na koncu se odlo\xc4\x8di za slednjo.\n_START_SECTION_\nSezona 6\n_START_PARAGRAPH_\nLena se z mo\xc5\xbeem preseli v Frankfurt. Martin spozna Anne Meierling, ki se je po dolgih letih \xc5\xbeivljenja v Franciji vrnila v Ellmau. Zaljubita se do u\xc5\xa1es, vendar je Anne h\xc4\x8di starega sovra\xc5\xbenika Gruberjevih, Arthurja Distelmeierja, ki Martina \xc5\xa1e posebej ne prenese, zato h\xc4\x8deri prepove stike z njim._NEWLINE_Anne odkrije staro zadol\xc5\xbenico, ki razkrije dolg Gruberjevih do Distelmeierjev. Gruberjevim je dana izbira: ali pla\xc4\x8dajo izposojeno vsoto izpred 30-ih let z obrestmi ali pa jim dajo dve polji, kar bi bila bolj\xc5\xa1a varianta, \xc4\x8deprav bi tudi ta povzro\xc4\x8dila njihov boj za obstanek. Najprej se strinjajo s to izbiro, vendar Distelmeier odpove dogovor, ko izve za razmerje med Martinom in Anne. Martin nato dose\xc5\xbee Arthurjevo sodelovanje z objubo, da bo pustil Anne._NEWLINE_Susanne in Hans postaneta star\xc5\xa1a male Sophie, vendar se v njunem odnosu \xc5\xbee ka\xc5\xbeejo prve razpoke zaradi prepirov o prodaji gostilne Pri divjem cesarju. Na koncu uspe Susanne uveljaviti svoj prav \xe2\x80\x93 obdr\xc5\xbei gostilno in \xc5\xa1e naprej \xc5\xbeivi tam. Medtem se Lili razide z Mariem in za\xc4\x8dne zvezo s pevcem Carstnom. Zaljubi se tudi dr. Alexander Kahnweiler, in sicer v dr. Vero Fendrich, h\xc4\x8der glavnega zdravnika v bolni\xc5\xa1nici.\n_START_SECTION_\nSnemanje\n_START_PARAGRAPH_\nSerijo so snemali v regiji Wilder Kaiser na Tirolskem, v krajih Going, Ellmau, Soll in Sheffau v produkciji ndF v sodelovanju z ORF in ZDF. Prizori v bolni\xc5\xa1nici so bili posneti v bolnici v Schwarzu.'